DA Den Europæiske Unions Tidende C 205/62

Offentliggørelse af en ansøgning om ændring i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2017/C 205/13)

Denne offentliggørelse giver ret til at rejse indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

Ansøgning om godkendelse af en ændring, jf. artikel 53, stk. 2, første afsnit, i forordning (EU) nr. 1151/2012

»QUARTIROLO LOMBARDO«

EU-nr.: PDO-IT-02160 — 27.7.2016

BOB ( X ) BGB ( )

1. Ansøgende sammenslutning og legitim interesse

Consorzio di Tutela Quartirolo Lombardo — hovedsæde:

Via Rodi 5 25100 Brescia ITALIEN

Administration:

Viale Francesco Crispi 24 25034 Orzinuovi (BS) tlf.: +39 030944320 fax: +39 0309946772 e-mail: info@quartirololombardo.com; certificeret e-mail: tutelaquartirolo@legalmail.it.

Consorzio di Tutela Quartirolo Lombardo er bemyndiget til at fremsende en ansøgning om ændring i medfør af artikel 13, stk. 1, i dekret nr. 12511 af 14.10.2013 fra det italienske ministerium for landbrug, fødevarer og skovbrug.

2. Medlemsstat eller tredjeland

Italien

3. Afsnit i varespecifikationen, som berøres af ændringen

— ☐ Produktets betegnelse — ☒ Beskrivelse af produktet — ☐ Geografisk område — ☒ Bevis for oprindelse — ☒ Produktionsmetode — ☒ Tilknytning — ☒ Mærkning — ☒ Andet: formel ændring af varespecifikationen; kontrolorgan; tilpasning af det geografiske område efter en række administrative ændringer.

4. Type ændring

— ☐ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB. — ☒ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende).

5. Ændring(er)

Beskrivelse af produktet

Ordene »rå eller pasteuriseret« er blevet føjet til første sætning i den nuværende varespecifikation (artikel 3 i dekretet fra formanden for ministerrådet af 10. maj 1993).

Teksten:

»Osten »Quartirolo Lombardo« er en blød bordost, der er fremstillet af komælk fra mindst to malkninger, …«

ændres således til:

»Osten »Quartirolo Lombardo« er en blød bordost, der er fremstillet af rå eller pasteuriseret komælk fra mindst to malkninger, …«.

Det drejer sig om en formel ændring, der skal ensrette de angivelser, der forekommer i de forskellige dokumenter i sagen hos Kommissionen, for så vidt som denne præcisering allerede var at finde i den rapport, der var bilagt ansøgningen om registrering.

Den nuværende varespecifikation angiver en modningsperiode på 5-30 dage for den bløde »Quartirolo Lombardo«. Efter 30 dage markedsføres produktet som modnet »Quartirolo Lombardo«. I artikel 3, litra A), i den gældende varespecifikation er sidste afsnit da også affattet således:

»Modningsperioden varer fem til tredive dage for ostetypen »a pasta tenera« (blød). Efter tredive dage markedsføres produktet som »Quartirolo Lombardo maturo« (modnet).«

Den foreslåede ordlyd i varespecifikationen er som følger:

»Modningsperioden er 2-30 dage fra fremstillingsdatoen for ostetypen »fresco« (frisk). Efter 30 dage markedsføres produktet som »Quartirolo Lombardo maturo (stagionato)« (modnet (lagret)).«

Ordet »frisk« erstatter ordet »blød« for at angive en kort lagringstid for »Quartirolo Lombardo«, og ordet »lagret« er blevet tilføjet for at beskrive den modnede »Quartirolo Lombardo«. Det drejer sig således ikke om at indføre to forskellige kategorier/typer, der allerede findes, men blot om en oplysning på mærkningen. Denne ændring blev fundet nødvendig, idet disse ord nu er udbredte og forståelige for forbrugeren. Med denne tilføjelse er det muligt at fremhæve denne information på etiketten.

Endvidere er modningsperioden for frisk »Quartirolo Lombardo« (blød ostetype) blevet nedsat og ændret fra »5-30 dage« til »2-30 dage«.

Denne ændring viste sig at være nødvendig for at imødekomme efterspørgslen fra forbrugerne, der i stigende grad efterspørger et produkt, der er mindre lagret.

Bevis for oprindelse

Artikel 4 i varespecifikationen om beviset for oprindelsen er blevet forbedret og ajourført. Endvidere er betegnelsens logo, der var afbilledet i bilaget til varespecifikationen, blevet indsat i selve varespecifikationen.

Teksten:

»Osten »Quartirolo Lombardo« BOB skal ved markedsføringen være påsat en specifik mærkning, der præciserer den geografiske oprindelse og kontaktoplysningerne til den institution, der har anerkendt betegnelsen, for at garantere overensstemmelsen med de gældende forskrifter.«

ændres således til:

»De erhvervsdrivende er registreret på særlige lister, der føres af kontrolorganet, og garanterer på grundlag af egenkontrolrapporter, der forelægges kontrolorganet til verifikation, beviset for, at dyrefoderet, råvarerne og produkterne kommer fra oprindelsesområdet, idet de for hver fase fører dokumentation for de indførte og udførte partier og sammenhængen mellem dem. Osten »Quartirolo Lombardo BOB skal ved markedsføringen være påsat et oprindelsesmærke. Det påføres under tørringen i forbindelse med en vending, efter formningen af ostemassen og før saltningen, for at trykket kan blive tydeligt, og det gøres ved hjælp af stempler af plast til fødevarebrug. Stemplet påføres udelukkende på en plan flade og indeholder osteriets identifikationsnummer, der tildeles af den sammenslutning til betegnelsens beskyttelse, som er udpeget af ministeriet for landbrug, fødevarer og skovbrug, til alle producenter, der står opført i kontrolorganets register. Oprindelsesmærket på osten »Quartirolo Lombardo« BOB består i nedenstående figur (billede 1), der udgøres af følgende bogstaver:

a) øverst til venstre bogstavet Q

b) øverst til højre bogstavet L

c) nederst til venstre bogstavet L

d) nederst til højre bogstavet Q.

I midten af figuren står identifikationsnummeret på osteriet, der har produceret osten.

Billede 1

«

Der er tale om en formel ændring, for så vidt som alle angivelser vedrørende oprindelsesbeviset, som i øjeblikket er anført i bilagene til varespecifikationen og den kontrolplan, som ministeriet har godkendt, er blevet indføjet i denne artikel.

Produktionsmetode

Da den gældende varespecifikation ikke præciserer den andel af malkekvægets foder, der kommer fra det afgrænsede geografiske område, er følgende sætning blevet tilføjet:

»På årsbasis kommer mindst 50 % af tørstofindholdet i foderet fra oprindelsesområdet.«

Den øvre grænse for koaguleringstemperaturen er blevet hævet en smule.

I den oprindelige varespecifikation var angivet en koaguleringstemperatur på mellem 35 °C og 40 °C.

I den nye varespecifikation angives en koaguleringstemperatur på mellem 35 °C og 44 °C.

Med udviklingen i ostningsteknikkerne er det blevet nødvendigt at hæve den øvre temperaturgrænse for koaguleringen en smule (fra 35-40 °C til 35-44 °C), fordi de termofile mælkesyrebakterier udvikler sig bedre ved en lidt højere temperatur end 40 °C. I øvrigt letter en højere temperatur afdrypningen af ostemassen og fremmer således ostekornenes sammenhæng og udvælgelsen af de termofile mikroorganismer, der er nyttige for ostens modning, med den mindst mulige risiko for udvikling af uønskede mikroorganismer.

Teksten, hvor det præciseres, at »det er tilladt at tilsætte mælkesyrebakterier fra de foregående behandlingsprocesser, som alene må være foregået i det osteri, hvor mælkeforarbejdningen foregår« er blevet suppleret med følgende formulering: »eller udvalgte bakterier«.

Den nye tekst affattes således:

»Det er tilladt at tilsætte mælkesyrebakterier fra de foregående behandlingsprocesser, som alene må være foregået i det osteri, hvor mælkeforarbejdningen foregår, eller udvalgte bakterier.«

Det drejer sig om en formel ændring, der skal ensrette de angivelser, der forekommer i de forskellige dokumenter i sagen hos Kommissionen, for så vidt som denne præcisering allerede var at finde i den rapport, der var bilagt ansøgningen om en beskyttet betegnelse.

Tørretemperaturen er blevet ændret en smule, nærmere bestemt fra 26-28 °C til 24-30 °C.

Ændringen af den nederste grænse for temperaturen er begrundet i en forbedring af de hygiejniske og sanitære forhold for mælken i stalden takket være den konstante håndhævelse af gældende lov om produktionsteknikker, som har haft en positiv virkning i alle led i produktionskæden. I dag bliver mælken, der leveres til osteriet klar til at blive forarbejdet til ost, kontrolleret yderligere i hver fase, og kimtallet kontrolleres altid. Forhøjelsen af den øvre grænse for temperaturen, hvorved osten tørrer, forbedrer muligheden for at garantere ostemassens strukturering og dermed en mere vellykket »Quartirolo Lombardo« med mindre spild på grund af uhensigtsmæssig form.

Angivelsen af temperaturen (10-14 °C) i de lokaler, hvor saltningen foregår, udgår af den nuværende varemærkespecifikation.

Denne ændring er begrundet i, at saltningen på de fleste produktionssteder foregår i traditionelle lokaler uden luftkonditionering. De kontroller, der er foretaget gennem årene, har vist, at en sådan betingelse ikke påvirker produktets karakteristika, men at den risikerer at straffe de små håndværksosterier, hvor det er vanskeligere at opretholde forskellige temperaturer i lokaler, hvor der foregår flere forskellige produktionsfaser.

Værdierne for luftfugtigheden i lagringslokalerne er blevet ændret fra 85-90 % til 80-95 %.

Ved denne ændring tages der højde for, at producenterne, primært håndværksosterierne, har ønsket også at kunne lagre osten i lokaler, der hverken er kølerum eller er forsynet med luftkonditionering. Denne ændring tillader en bedre styring af modningsfasen og tager også hensyn til de forhold, der hersker i lokaler uden luftkonditionering.

Med følgende tekst er der tilføjet præciseringer om, hvordan produktet sælges:

»Osten »Quartirolo Lombardo« BOB kan markedsføres hel eller i portioner.«

Tilknytning

Vi har tilføjet en specifik artikel om den tilknytning, der ikke var nævnt i den gældende varespecifikation, men som er anført i resuméet.

Denne artikel er tilrettet på rent formel vis efter den, der optræder i resuméet, og de respektive indholdsdele forbliver uændrede, men bedre forklaret.

Følgende del af resuméet:

»De naturgivne faktorer er knyttet til klimaforholdene, som både påvirker egenskaberne ved malkekøernes foder og ostens modningsproces. Hvad angår de menneskelige faktorer, præciseres det, at der er tale om et produkt, der traditionelt spises i produktionsområdet og er blevet fremstillet ved anvendelse af metoder, der er bevaret op gennem tiden og bygger på lokale skikke.«

er blevet bedre forklaret og omformuleret til følgende ordlyd:

»De naturgivne faktorer er knyttet til klimaforholdene i det afgrænsede geografiske område mellem til den ene side sletten på Poflodens venstre bred og til den anden side den præalpine dal mellem Bergamo og Lecco. På den store Poslette med vandingskanaler giver fastlandsklimaet og de deraf følgende markante forskelle mellem årstiderne gunstige forhold for mængden og kvaliteten af det foder, som malkekøerne skal fodres med. Foderet gør, at køerne giver en mælk, der både egner sig godt til fremstilling af frisk ost og til fremkaldelse af egenskaberne i modnet ost (lagret). Ud over den menneskelige faktor, der rummer den ældgamle ostetraditions videreførelse fra generation til generation, og som støtter sig til redskaber og teknikker, der er meget karakteristiske for stedet, er det mælkens organoleptiske egenskaber, som efter forarbejdningen giver »Quartirolo Lombardo« dens karakteristiske smag, der ved den friske ost er let syrlig og aromatisk og ved den modnede (lagrede) »Quartirolo Lombardo« er mere aromatisk og intens. Den typiske og traditionelle karakter af osten »Quartirolo Lombardo« BOB er tæt knyttet til årstidernes skiften og landbrugsmetoderne i forbindelse med opdrættet og forarbejdnings- og lagringsprocessen. Ostemesterens traditionelle viden er meget vigtig og er blevet givet videre gennem århundreder. Denne viden er da også grundlæggende, ikke alene, når mælken skal forarbejdes, men også i de senere faser med tørring, saltning og lagring, der altid foregår i typiske traditionelle lokaler.«

Mærkning

Den gældende varespecifikation er affattet som følger:

»Osten »Quartirolo Lombardo« BOB skal ved markedsføringen være påsat en specifik mærkning, der præciserer den geografiske oprindelse og kontaktoplysningerne til den institution, der har anerkendt betegnelsen, for at garantere overensstemmelsen med de gældende forskrifter.«

Den foreslåede ordlyd i varespecifikationen er som følger:

»Osten »Quartirolo Lombardo« BOB kan markedsføres hel eller i portioner.

Ved markedsføringen skal hver emballage og/eller indpakning af hele osten eller portioner af osten »Quartirolo Lombardo« BOB være mærket med betegnelsen »Quartirolo Lombardo«, eventuelt ledsaget af angivelsen »fresco« (frisk) på produkter, der markedsføres efter en lagring på 2-30 dage, eller betegnelsen »Quartirolo Lombardo« ledsaget af angivelsen »maturo« (modnet) eller »stagionato« (lagret) på produkter, der er lagret mere end 30 dage.

Endvidere skal mærkningen omfatte nedenstående logo (billede 2), der udgøres af følgende bogstaver:

— øverst til venstre bogstavet Q

— øverst til højre bogstavet L

— nederst til venstre bogstavet L

— nederst til højre bogstavet Q.

Billede 2

Logoet ledsages af en henvisning til forordningen om registrering af den beskyttede oprindelsesbetegnelse »Quartirolo Lombardo«, nemlig »Regolamento (CE) n. 1107/96« (forordning (EF) nr. 1107/96).«

For at garantere produktets ægthed og gøre det let for forbrugerne at genkende osten »Quartirolo Lombardo« BOB har man indført en specifik regel om mærkning af hele oste og/eller portioner, idet det specifikke logo i øjeblikket alene bruges til at identificere hele oste.

I øvrigt er det fremover muligt på etiketten at anføre angivelsen »formaggio fresco« (frisk ost) på denne type (lagret i 2-30 dage). For den type, der kendetegnes ved en modningsperiode på over 30 dage, er det fremover muligt på etiketten at anføre angivelsen »stagionato« (lagret) i stedet for den obligatoriske angivelse »maturo« (modnet), hvilket allerede er bestemt i den gældende varespecifikation, idet denne angivelse er mere forståelig for forbrugeren.

Andet

Den gældende varespecifikation, der er underopdelt i fire artikler, er blevet formelt revideret. Den foreslåede varespecifikation er blevet opdelt i otte artikler og er blevet suppleret med oplysninger, som på registreringstidspunktet figurerede i de vedlagte rapporter eller i resuméet. En artikel om kontroller med angivelse af navn og kontaktoplysninger på kontrolorganet er også blevet tilføjet.

Afgrænsningen af det geografiske område er uændret. Produktionsområdet er blevet ændret i takt med en række administrative ændringer. Derfor er der sket tilføjelse af de administrative provinser Lecco, Lodi, Monza og Brianza, som blev oprettet før (i perioden, hvor man afventede godkendelse af registreringsansøgningen) eller efter registreringen af oprindelsesbetegnelsen »Quartirolo Lombardo«. Provinsen Lecco omfatter kommuner, som tidligere hørte til provinserne Bergamo og Como. Provinsen Lodi omfatter kommuner, som tidligere hørte til provinsen Milano. Provinserne Monza og Brianza omfatter kommuner, som tidligere hørte til provinsen Milano.

ENHEDSDOKUMENT

»QUARTIROLO LOMBARDO«

EU-nr.: PDO-IT-2160 — 27.7.2016

BOB ( X ) BGB ( )

1. Betegnelse

»Quartirolo Lombardo«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.3. Oste

3.2. Beskrivelse af produktet med betegnelsen i punkt 1

Osten »Quartirolo Lombardo« er en blød bordost, der er fremstillet af rå eller pasteuriseret komælk fra mindst to malkninger. Mælken fra den første malkning skal være sødmælk; mælken fra den anden malkning eller senere malkninger kan være sødmælk eller delvis skummet mælk.

Ost med den beskyttede oprindelsesbetegnelse (BOB) »Quartirolo Lombardo« har følgende karakteristika:

a. Form: rektangulært parallelepipedum med flad over- og underside og lige sider.

b. Dimensioner: sidelængde 18-22 cm, højde 4-8 cm, men begge mål kan variere let i begge retninger alt efter de tekniske produktionsforhold.

c. Vægt: variabel: 1,5 kg til 3,5 kg.

d. Skorpe: tynd og blød, hvid med rosa skær for den friske ost og grå-grøn-rødlig for den modnede (lagrede) ost.

e. Ostemassen — struktur: ensartet, let klæbrig, eventuelt med små huller, smuldrende (uden gullig krone under skorpen), bliver mere kompakt, blød og smeltende under lagringen. Farven er hvid til gullighvid og kan blive mere udtalt på den modnede (lagrede) ost.

f. Smag: karakteristisk, let syrlig og aromatisk ved den friske ost og mere aromatisk ved den modnede (lagrede) ost.

g. Fedtindhold i tørstof: ikke under 30 % i et produkt, der er fremstillet af delvis skummet mælk.

Modningsperioden er 2-30 dage fra fremstillingsdatoen for ostetypen »fresco« (frisk). Efter 30 dage markedsføres produktet som »Quartirolo Lombardo maturo (stagionato)« (modnet (lagret)).

3.3. Foder (kun for produkter af animalsk oprindelse) og råvarer (kun for forarbejdede produkter)

På årsbasis kommer mindst 50 % af tørstofindholdet i foderet fra oprindelsesområdet.

Køernes foder består af korn, tørret og frisk grøntfoder og ensilage. Det kan suppleres med kraftfoder og/eller proteintilskud.

Det er tilladt at bruge mineral- og vitamintilskud.

Osten »Quartirolo Lombardo« BOB fremstilles af rå eller pasteuriseret komælk fra køer, der er opdrættet i det geografiske område.

Kalveløbe, salt.

3.4. Specifikke etaper af produktionen, som skal finde sted i det afgrænsede geografiske område

Alle faser i produktionsprocessen — opdræt, malkning, ostedannelse og lagring — skal foregå i det geografiske område.

3.5. Særlige regler for udskæring, rivning eller emballering osv. af det produkt, som betegnelsen henviser til

—

3.6. Særlige regler for mærkning af det produkt, som betegnelsen henviser til

Ved markedsføringen skal »Quartirolo Lombardo« BOB være påsat et oprindelsesmærke, udelukkende stemplet på en plan flade ved hjælp af stempler af plast til fødevarebrug. Oprindelsesmærket på osten »Quartirolo Lombardo« BOB består i nedenstående logo, der udgøres af følgende bogstaver:

a. øverst til venstre bogstavet Q

b. øverst til højre bogstavet L

c. nederst til venstre bogstavet L

d. nederst til højre bogstavet Q.

I midten af figuren står identifikationsnummeret på osteriet, der har produceret osten.

Osten »Quartirolo Lombardo« BOB kan markedsføres hel eller i portioner.

Ved markedsføringen skal hver emballage og/eller indpakning af hele osten eller portioner af osten »Quartirolo Lombardo« BOB være mærket med betegnelsen »Quartirolo Lombardo«, eventuelt ledsaget af angivelsen »fresco« (frisk) på produkter, der markedsføres efter en lagring på 2-30 dage fra fremstillingsdatoen, eller angivelsen »Quartirolo Lombardo« ledsaget af betegnelsen »maturo« (modnet) eller »stagionato« (lagret) på produkter, der er lagret mere end 30 dage. Endvidere skal betegnelsens logo, der udgøres af følgende bogstaver, være påført:

— øverst til venstre bogstavet Q

— øverst til højre bogstavet L

— nederst til venstre bogstavet L

— nederst til højre bogstavet Q.

Logoet ledsages af en henvisning til forordningen om registrering af den beskyttede oprindelsesbetegnelse »Quartirolo Lombardo«, nemlig »Regolamento (CE) n. 1107/96« (forordning (EF) nr. 1107/96).

4. Kort angivelse af det geografiske områdes afgrænsning

Det område, hvor mælken har sin oprindelse, og produktionen af osten »Quartirolo Lombardo« foregår, er det administrative område, der omfatter provinserne Brescia, Bergamo, Como, Lecco, Cremona, Milano, Lodi, Monza og Brianza, Pavia og Varese.

5. Tilknytning til det geografiske område

De naturgivne faktorer er knyttet til klimaforholdene i det afgrænsede geografiske område mellem til den ene side sletten på Poflodens venstre bred og til den anden side den præalpine dal mellem Bergamo og Lecco.

På den store Poslette med vandingskanaler giver fastlandsklimaet og de deraf følgende markante forskelle mellem årstiderne gunstige forhold for mængden og kvaliteten af det foder, som malkekøerne skal fodres med. Foderet gør, at køerne giver en mælk, der både egner sig godt til fremstilling af frisk ost og til fremkaldelse af egenskaberne i modnet ost (lagret). Ud over den menneskelige faktor, der rummer den ældgamle ostetraditions videreførelse fra generation til generation, og som støtter sig til redskaber og teknikker, der er meget karakteristiske for stedet, er det mælkens organoleptiske egenskaber, som efter forarbejdningen giver »Quartirolo Lombardo« dens karakteristiske smag, der ved den friske ost er let syrlig og aromatisk og ved den modnede (lagrede) »Quartirolo Lombardo« er mere aromatisk og intens. Den typiske og traditionelle karakter af osten »Quartirolo Lombardo« BOB er tæt knyttet til årstidernes skiften og landbrugsmetoderne i forbindelse med opdrættet og forarbejdnings- og lagringsprocessen.

Ostemesterens traditionelle viden er meget vigtig og er blevet givet videre gennem århundreder. Denne viden er da også grundlæggende, ikke alene, når mælken skal forarbejdes, men også i de senere faser med tørring, saltning og lagring, der altid foregår i typiske traditionelle lokaler.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning)

Den konsoliderede udgave af varespecifikationen kan ses på:

http://www.politicheagricole.it/flex/cm/pages/ServeBLOB.php/L/IT/IDPagina/3335

eller

ved at gå direkte til hjemmesiden for det italienske ministerium for landbrug, fødevarer og skovbrug (http://www.politicheagricole.it) og klikke på »Prodotti DOP e IGP« (øverst til højre på skærmen), derefter på »Prodotti DOP, IGP e STG« (i menuen til venstre) og til sidst på »Disciplinari di produzione all'esame dell'UE«.

(1) EUT L 343 af 14.12.2012, s. 1.